Vrywillige skeidingspakkette - Jy en die RegJy en die Reg
Tuis › Regsvrae › Diensbeëindiging › Vrywillige skeidingspakkette
Woensdag | 10 Februarie | 2016
Artikel 189 van die Wet op Arbeidsverhoudinge maak daarvoor voorsiening dat 'n werkgewer in beperkte gevalle mag aflê. Afleggings mag plaasvind waar werknemers oortollig blyk te wees en waar die werkgewer se finansies of struktuur van so aard is dat 'n ontslag sonder skuld regverdigbaar is.
Die artikel 189-proses is lywig en moet streng gevolg word binne die noodwendige tydsduur wat daarmee gepaard gaan.
In gevalle waar die werknemer toegee dat 'n behoefte aan afleggings bestaan, kan die werknemer die werkgewer om 'n vrywillige skeidingspakket (VSP) nader. Die werkgewer kan uit die aard van die saak ook 'n VSP ter oorweging aan die werkgewer aanbied.
'n VSP moet meer voordelig wees as die gewone statutêre verpligte pakket van een week vir elke voltooide jaar.
In 'n poging om die proses te versnel, kan so 'n VSP dikwels tot beide partye se voordeel strek.
Daar is wel 'n aantal belangrike aspekte wat in gedagte gehou moet word:
'n VSP is gewoonlik 'n onafhanklike kontrak wat nie noodwendig aan die aflegging gekoppel kan word nie.
'n VSP kan weens die vrywillige natuur dus gesien word as 'n gewone ooreenkoms wat tot gevolg het dat jy waarskynlik nie vir belastingkorting aansoek kan doen nie.
Net so sal jy by 'n VSP nie noodwendig geregtig wees om werkloosheidsversekering te eis nie.
VSP's hoef nie konstant dieselfde toegepas te word nie, met ander woorde indien die werkgewer in vorige jare sekere voordele by die VSP ingesluit het, hoef dit nie noodwendig weer ingesluit te word wanneer afleggings in die vooruitsig gestel word nie. Indien die VSP meer is as die statutêre minimum, sal dit oorweeg moet word.
Laastens, waar 'n VSP gesluit word, bevat dit gewoonlik 'n 'volle en finale' klousule, met die gevolg dat indien dit onderteken is, die werknemer nie later kan aanvoer dat die aflegging onbillik was nie.
Ondertekening van 'n VSP moet dus nie ligtelik opgeneem word nie. Indien daar enige navrae oor afleggings of VSP's is, skakel Solidariteit gerus.